Zuma: ‘Rome is nie besig om te brand’Pres. Jacob Zuma tydens die kwartaallikse vraag-en-antwoord-sessie in die parlement (22 Junie 2017). Foto: Parlement Pres. Jacob Zuma het Donderdag ŉ uitspraak deur ŉ opposisieparty-LP verwerp dat Rome besig is om te brand terwyl hy sloer – ŉ verwysing na die tyd wat dit hom neem om ŉ ondersoek na bewerings van staatskaping van stapel te stuur. Zuma het LP’s se vrae tydens die kwartaallikse vraag-en-antwoord-sessie in die parlement beantwoord. Hy het tydens die sessie volgehou genoeg word gedoen om bewerings te ondersoek dat die Gupta-familie sleutelbesluite van die staat beïnvloed en die staatskas plunder. “Die feit is die voormalige openbare beskermer het dit ondersoek – dit is iets wat gedoen is. Sommige aspekte van die verslag is hersien. Ek kan glad nie sê terwyl Rome brand is mense besig om rond te sit nie,” het hy gesê. Zuma het herhaal dat ŉ kommissie van ondersoek aangestel sal word om die bewerings te ondersoek, maar hy het hom weer eens nie tot enige sperdatum verbind nie. “Ons maak so vinnig as wat moontlik is om die kommissie op die been te bring.” Zuma het verlede jaar die hooggeregshof in Pretoria genader om te versoek dat die staatskapingverslag en die aanbevelings daarin hersien moet word. In die hofaansoek voer hy aan Thuli Madonsela, voormalige OB, se aanbevelings is strydig met die wet en die Grondwet, en oortree die beginsel van die skeiding van magte. Zuma se regspan meen dit was ongrondwetlik van Madonsela om Zuma te beveel om ŉ kommissie van ondersoek op die been te bring en te bepaal dat dit deur iemand gelei moet word wat deur hoofregter Mogoeng Mogoeng aangewys is, aangesien hierdie magte uitsluitlik by die president sou lê.